... أساساً «الحكيم» ما بينلام إذا مبسوط بالنتايج الانتخابية، ما الحكيم مبسوط من سنة الـ2005 لأنّو شي جديد عليه، كل هالأشيا اللي صارت من الـ2005 لليوم جديدة وشايفها حلوة، من الحلف مع جنبلاط للرد عحزب الله، وخصوصي بينبسط بس يرد عـ«السيّد حسن». بعدين من استهداف المناطق الشرقية بالعبوات الليلية لمصرع بيار أمين الجميل لسمير قصير، قول هيدا الله يرحمو ما كتير كان بيعرفو بس سأل الست ستريدا عنّو، كمان ما عرفِتْ، فسألوا آخر شي إيلي كيروز، قلّهن «هيدا كان معنا بساحة الحرية وشايفو قبل»، بعدين «الحكيم» صار بدّو ينزّل إميل لحود قبل نهاية ولايتو وحسّ إنو الجوّ حلو، السوريين ضهروا بهالسرعة، هات لنطلع عا بعبدا، هات لنتشكّى عا بيار الضاهر وناخد محطة الـLBC بفرد مرّة. شوي وليد عيدو من هون، أنطوان غانم من هونيك، حسّ برنامجو فجأةً اتعبّى وصار لازم يعطي رأيو برئيس الجمهورية الجديد فركّز هوي ومدامتو عا إيد البطرك وعالصلا والصوم وعالمسيحيين الأصليين بفرد مرّة! وانعزم آخر شي عا مؤتمر الدوحة، أي ما صدّق أكيد! طاير من البسط لأنّو بالنهاية طلِع من الحبس بدون ما يكفّي فترة حكمو وعِلِق يزرّك لكل اللي كانوا هنّي مبسوطين بحبسو. صار بدّو يعلِّم بيت كرامي كيف بيردّوا عليه إذا بدهن يردوا... هيِّن الحكيم فِكرك؟
صراحة بيحتار الواحد بمين بدو ينبسط أكتر، بـ«الحكيم» ولاّ بنايلة التويني؟ هه! هاي نواب! هاي شباب، هاي «نهار الشباب» كلّو يَطّأ عند «برّي»!!
صار رئيس المجلس الحالي والقادم بإذن الله، عندو «ستريدا دوميلانو» و«نفرتيتو»، مش «تي»، «تو»، لأنّو منخار السيدة تويني جاي بَرم، ومش مأثّر عالجاذبيّة فما بيأثّر... اللي بيأثّر هوّي رجْعِة جان أوغاسبيان، أنا مثلاً بتأثّر بهيك أشيا، صراحة ما بدنا ننتهي بالمحاكم بدعوى من أوغاسبيان عا جريدة «الأخبار» ورئيس تحريرها اللي بدّو خبرية بالناقص، بس أوغاسبيان القوي جداً بالتحنيط والتصبير واصل لصيغة لغة لا عربية ولا أرمنية ولا نحوية، شوفوا شو بدكن تعملوا، ولغة بعدها لأنها جديدة مش دايمن بتنفهم عليه، أوقات المذيعة بتفكّرو خلّص جوابو، بتبلّش تسألو السؤال التاني، بيكون هوّي بعدو بنصّ الجواب الأول، هيك شي... وهيدا رِجِع، إذا بقريطم بيفهموا عليه، مش قصّة.
غازي يوسف 76410 أصوات، شي متل الكذب، أيّا، هيدا الكذب بعينو حتى ولو انوجدوا الوراق بالصناديق، عم بحكي عن شي تاني أنا، 76410 أصوات شو عمّار الحوري هوّي؟! عمار آخد أقلّ، عمار 76201 صوت! معقول؟ يحترق بيتو لعمار لحتى غازي يوسف يجيب أصوات أكتر؟ هلّق محمد الحجّار برضو طِلِع بس عندو مشكلة، الحجّار جايب 62072 صوت. بس كيف رح يشوفهن؟ أنا صراحة ما بعرف هوّي كيف بيشوف، الحجّار بيضل مغمّض، هلّق أنا مش شايفو إلاّ عالقاعد وبيكون مغمّض، ما في عيون يعني تشوفها، شو بيعمل لهيك؟ ما بعرف. وهولي بيجولهن شي 62000 إنسان، كيف رح يقدر يشوفهن كلهن، هلّق يمكن ما تكون قصة طالما هنّي بيأمّنولو!
وسامي الجميل شو؟ سامي طِلِع؟ النتايج الرسمية هيك بتقول، يعني خَلَص بدنا «نعْطُبِر» إنّو مضبوط (نعطبر بحرف الـ ط مش الـ ت، وهاي مش غلطة مطبعية، هاي «نعطبر» متل ما بيلفظها الرئيس أمين الجميل) وهيدا لفظها المضبوط، لأنّو الرئيس جايبها معو أباً عن جَدّ من مصر ومصر هيي المصدر، مصدر بيت الجميل نفسهن، «غَاتَك نِيلة»!
طيّب بأيّا منطق بيطلع سامي وفارس سعيد الأمين العام لقوى 14 آذار ما بيطلع وهاي تاني دورة، فارس سعيد «حبيب القلب» فارس هوي ومازولا، وكيف الطريقة نْفَهّمو إنّو فهمنا إنّو هلّق انْعَرَفْ مين مظبوط بيمثّل المسيحيين حسب ما هوّي بيتمنى: إنّو مش العماد عون رغم الـ22 نايب إللي طلعولو، كيف في طريقة يطلع عالتلفزيون ويحكي بس بغير شي؟.
أما دولة الرئيس «مايك المرّ» فشي تاني دوماً... مايك سقط بسّ طِلِع أوكّي؟ هيك أصولها، يعني ما طِلِع بس طِلِع، هاي سنّة المتن الشمالي يا شبابي!! هيك هوّي معوَّد وداوخ الكل شي أكيد، لأنو إذا ما طِلِع بتأذّوه، وإنتو ما بتريدوا، شخصية تاريخية فاتحمّلوه وبلا تْشِفْشُق حكي وإشاعات.
أما طرابلس فالصَفَدي حلّق ويا ريت ضلّ وحدو، سمير الجسر جايب أقلّ منو بـ12180، وبيستاهل لأنو مفكّر إنو هوّي المستقبل الأصلي. إنّو إذا هوّي المستقبل، الصَفَدي اللي جايب 66139 صوت شو بيكون، الآخرة يعني؟ هلّق طبعاً من أهم اللي بقيو بالمنية ـ الضنية، «الفتفت» أحمد فتفت جاب 37667 صوت، هولي بالنسبة لـ«العميل 009» أكتر من ممتازين، أحمد فتفت صحيح، بس رجع يفتفت فجأة، وما في خوف صرنا عا آخر، راح الكتير وبقي القليل. من اللي رجعوا طلعوا كمان بالبقاع الغربي، جمال الجرّاح بـ33389 صوت، على فكرة جمال هوّي الوحيد اللي بعد ما انلقط، وأنا بفتكر إذا وصلولو للجرّاح هيدا، رح يكون محوَّل عا «غوانتنامو» دغري، ما ببيت ليلة بنظارة قصر العدل.
(يتبع)
US
اللقطة الأكثر تفسيراً لبؤس هذا اليوم بعد الحريق الضخم في مرفأ بيروت بعدسة المصور الصحفي نبيل اسماعيل...وكأنها سحابة 11 ايلول - نيويورك
الجيش اللبناني يسقط طائرة مسيّرة لجيش الاحتلال الإسرائيلي فوق عيتا الشعب
بالفيديو/ عن منزل بات مهدداً بالسقوط اثر انفجار مرفأ بيروت: الأم حمت صغارها بجسدها من عصف الإنفجار...ورب الأسرة أمّن على العائلة ونام في السيارة!